PRIMĂRIA MUNICIPIULUI SATU MARE

SERVICIUL SCRIERE, IMPLEMENTARE ŞI MONITORIZARE PROIECTE

DIRECŢIA ECONOMICĂ

NR. 43251/18.07.2023

În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare,

 Serviciul Scriere, Implementare și Monitorizare Proiecte și Directorul executiv al Direcției Economice formulează următorul:

**RAPORT DE SPECIALITATE**

privind aprobarea încheierii Acordului de Parteneriat în vederea realizării proiectului ”Realizarea, implementarea, utilizarea și administrarea sistemelor informatice de înaltă performanță, la nivelul județului Satu Mare, dezvoltate și găzduite prin sistemul Cloud Regional Nord-Vest”

UAT Judeţul Satu Mare intenţionează depunerea proiectului “ Realizarea, implementarea, utilizarea și administrarea sistemelor informatice de înaltă performanță, la nivelul județului Satu Mare, dezvoltate și găzduite prin sistemul Cloud Regional Nord-Vest” cu finanţare din fonduri externe nerambursabile prin Programul Regional Nord-Vest 2021-2027, în baza unui acord de parteneriat cu municipiul reşedinţă de judeţ şi celelalte 64 unităţi administrativ teritoriale de pe raza judeţului Satu Mare. Proiectul vizează implementarea, adaptarea pentru utilizator şi administrarea sistemelor informatice de înaltă performanţă dezvoltate şi găzduite prin sistemul Cloud Regiunea Nord-Vest, care oferă cadrul necesar pentru interoperabilitatea bazelor de date ale administraţiilor publice locale.

Obiectul acordului de parteneriat îl constituie crearea cadrului de colaborare între parteneri, în vederea prestării etapizate a următoarelor activități:

**Etapa I:** - evaluarea cerințelor operaționale ale autorităților publice locale din județul Satu Mare în vederea dimensionării și proiectării infrastructurii Cloud-ului Regional Nord-Vest și maparea fluxurilor acestora.

**Etapa II:** - ulterior finalizării etapei I, pregătirea şi depunerea de către Liderul prezentului parteneriat a unei cereri de finanțare, în cadrul PR N-V 2021-2027 pentru implementarea, adaptarea pentru utilizator și administrarea sistemelor informatice de înaltă performanță dezvoltate și găzduite prin sistemul Cloud Regiunea Nord-Vest, sistemele de software de e-guvernare, care au ca scop digitalizarea și optimizarea sistemelor de funcționare a administrațiilor publice locale, care oferă cadrul necesar pentru interoperabilitatea bazelor de date ale administrației publice, pentru facilitarea relaționării cetățenilor cu autoritățile publice locale.

Sistemele informatice de înaltă performanţă realizate în cadrul proiectului după obţinerea finanţării vor fi găzduite la nivelul Clod-ului Regional Nord-Vest şi vor fi disponibile tuturor UAT-urilor din Regiunea Nord-Vest. Soluţiile vor fi de tipul e-governance dezvoltate sub licenţe europene de tipul European Free/Open Source Software (F/OSS) licence şi vor avea ca scop digitalizarea şi optimizarea sistemelor de funcţionare a administraţiilor publice locale prin prisma următoarelor criterii:

* Reducerea necesităţii de deplasare a cetăţenilor în relaţia cu administraţia publică locală şi/sau judeţeană
* Scăderea timpilor necesari pentru furnizarea către cetăţeni a serviciilor publice locale
* Scăderea impactului economic asupra sistemului administrativ public local şi/sau judeţean asupra bugetului naţional, şi implicit asupra cetăţenilor contribuabili.

Ţinând cont de cele prezentate mai sus, proiectul de hotărâre se înaintează Consiliului Local al Municipiului Satu Mare cu propunere de aprobare.

 Director executiv Şef Serviciu

 Ec. Ursu Lucia Dr. Sveda Andrea